Siden Tina Bosher først på sommeren trådte frem med kritik af forholdene i ældreplejen og krav om mere i løn, så har hun fået en skriftlig advarsel, for en bagatel siger hun selv. Alligevel skrev hun i går under på den fratrædelsesordning, som hendes fagforening og Rebild Kommune havde forhandlet færdig - uden at hun selv var tilstede. - I dag har jeg fortrudt, for jeg mener stadig at der skal kæmpes for at bevare fagligheden i ældreplejen, siger Tina Bosher til TV2/NORD. Tina Bosher mener ikke, at der er plads til at kritisere forholdene i kommunene. Det benægter lederen af Rebild Kommunes personalekontor. - Der er plads til kritik. Faktisk står der i personalepolitikken, at vi opfordrer til dialog, så det er der plads til, siger Lisbeth Jensen, leder af personalekontoret i Rebild Kommune. Borgmester Anny Winther er enig med Lisbeth Jensen. - Vi har en åben kommunikation. Men det hele, både ansvaret og pligten til at få det til at fungere er uddelegeret til lederne på de enkelte afdelinger, når det gælder personaleforhold. I det her tilfælde Terndrup Ældrecenter, siger borgmester Anny Winther. Det har ikke været muligt at få en kommentar fra lederen af Terndrup Ældrecenter i dag.

Referat:
Tina Bosher fik i går en fratrædelsesordning fra Terndrup Ældrecenter uden selv at være tilstede. Hun skrev under uden betænkningstid. I dag har hun fortrudt.